SET ภาคบ่ายดิ่งต่อ 16 จุด ตามตลาดตปท. หลังบอนยีลด์นิวไฮรอบ 7 ปี
SET ภาคบ่ายดิ่งต่อ 16 จุด เสี่ยงหลุดแนวรับ 1,730 จุด Fund Flow ยังคงไหลออกอย่างต่อเนื่อง
4 ต.ค. 2561

ผู้สื่อข่าวรายงานว่า ดัชนีตลาดหุ้นไทยล่าสุด ณ เวลา 15.05 น. อยู่ที่ระดับ 1,726.74 จุด ลดลง 15.22 จุด หรือ 0.87% สูงสุดที่ระดับ 1,740.59 จุด ต่ำสุดที่ระดับ 1,724.62 จุด ด้วยมูลค่าซื้อขาย 40,492.63 ล้านบาท  จากที่ปิดตลาดภาคเช้า ที่ระดับ 1,733.72 จุด เป็นไปในทิศทางของตลาดหุ้นต่างประเทศ โดยดาวโจนส์ซื้อขายล่วงหน้า ปรับตัวลดลง 117 จุด
ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ผันผวนอิงทางลงในทิศางเดียวกับตลาดหุ้นภูมิภาคเอเชียส่วนใหญ่ รับผลความกังวลค่าเงินใน Emerging Market  หรือ ตลาดเกิดใหม่อ่อนค่าลงเมื่อเทียบกับเงินดอลลาร์สหรัฐ หลังจากตัวเลขเศรษฐกิจสหรัฐแข็งแกร่ง ซึ่งสนับสนุนทิศทางการปรับขึ้นอัตราดอกเบี้ยของธนาคารกลางสหรัฐ (เฟด) ทำให้ Fund Flow ยังคงไหลออกอย่างต่อเนื่อง
อย่างไรก็ดี ให้ติดตามธนาคารแห่งประเทศไทย (ธปท.) เตรียมออกมาตรการกำกับดูแลสินเชื่ออสังหาริมทรัพย์ ซึ่งทำให้หุ้นกลุ่มอสังหาริมทรัพย์ปรับตัวลงไปค่อนข้างมากในช่วงที่ผ่านมา ส่วนสัปดาห์หน้าจะมีการทยอยประกาศผลประกอบการของกลุ่มธนาคารงวดไตรมาส 3/61 อาจจะมีแรงเก็งกำไรเข้ามาบ้าง
สำหรับ แนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงยังซบเซาต่อไป โดยมีแนวรับ 1,730 จุด ส่วนแนวต้าน 1,745 จุด
ด้าน บล.ซีจีเอส-ซีไอเอ็มบี ระบุในบทวิเคราะห์ โดยมองว่าแนวโน้มตลาดในช่วงบ่าย คาดว่าตลาดจะยังเผชิญแรงขายทำกำไรต่อเนื่องจากนักลงทุนต่างประเทศและกองทุนในประเทศจากปัจจัยกดดันเรื่องอัตราผลตอบแทนพันธบัตรรัฐบาลสหรัฐ (US Bond Yield) ปรับตัวสูงขึ้นสูงสุดในรอบ 7 ปี และค่าเงินดอลลาร์แข็งค่าขึ้นมาก
อย่างไรก็ตามค่าเงินบาทที่อ่อนค่าลงจะเป็นผลบวกกับหุ้นกลุ่มอิเล็คโทรนิคส์ ท่องเที่ยวและอาหาร ซึ่งยังสามารถเล่นเก็งกำไรได้ต่อเนื่องในช่วงบ่ายนี้ ในขณะที่ bond yield ที่พุ่งขึ้นก็เป็นบวกกับกลุ่มธนาคารใหญ่อย่าง BBL ,KBANK ,SCB ,KTB เนื่องจากจะทำให้แนวโน้มส่วนต่างอัตราดอกเบี้ย (NIM) มีแนวโน้มที่จะปรับตัวสูงขึ้นในอนาคต บวกกับต้นทุนของตลาด bond ที่สูงขึ้นก็จะทำให้บริษัทอาจเลือกกลับมากู้เงินผ่านธนาคารมากขึ้นได้ ซึ่งจะทำให้พอร์ทสินเชื่อจะเติบโตได้ในระยะถัดไป เรามองระดับ 1,730 จุดเป็นแนวรับสำคัญ หากยืนได้มีโอกาสที่ตลาดจะกลับตัวในสัปดาห์หน้าได้
โดยบ่ายให้แนวรับที่ 1,730-1,725 จุดและแนวต้านที่ 1,737-1,742 จุด แนะนำ ซื้อเก็งกำไร BBL ,KCE ,CENTEL, LPN